Takmer 900-tisíc ročne na nájomnom sa už nebude vyhadzovať von oknom, ako to bolo do prepuknutia škandálu. Po vážnych pochybeniach a trestnom stíhaní sa žiaci už v pondelok presťahujú do nových priestorov len za zlomok pôvodnej sumy - 27-tisíc € aj so službami.
Pôjde o 10 tried, v ktorých sa v Sečovciach začne lacnejšia výučba. "Po 4 triedy prvákov i druhákov a 2 triedy tretiakov budú pripravené už v pondelok. Budú tam aj dve pracoviská na praktickú výučbu, pričom nahlásených je 202 žiakov v odboroch murár, stavebná výroba, krajčírka a výroba konfekcií," uviedol vedúci odboru školstva KSK Peter Bačkovský. Sťahovanie bolo nevyhnutné, lebo od septembra 2013 boli náklady na nájom a služby prehnané.
"Z pôvodnej ceny nájmu 490-tisíc eur bez služieb sa cena zníži len na 14-tisíc ročne. Až 897-tisíc ročne vrátane prevádzkových nákladov mal zriaďovateľ platiť predtým a výpoveď z tejto zjavne nevýhodnej zmluvy je predmetom právnych krokov," spomenul Bačkovský, podľa ktorého to bol premyslený ťah, ako vytiahnuť financie cez elokované pracovisko v Sečovciach.
Predseda KSK Rastislav Trnka pripomenul, že kontroly našli závažne pochybenia. "Museli sme zabrániť plytvaniu a nájomné už od septembra neplatíme," povedal Trnka a na otázku Nového Času, či sa mu po odhalení tohto škandálu a podaní trestného oznámenia niekto vyhrážal, odvetil, že už nie. V júni však hovoril o školskej mafii a zastrašovaní, pokiaľ elokované pracovisko nebude riešiť.
Hovorca Krajskej prokuratúry Košice Milan Filičko potvrdil, že v súvislosti so zdrojmi, ktoré mala škola získavať na základe pochybnej diagnostiky z oblasti špeciálnej pedagogiky pri zaraďovaní žiakov do najvyšších kategórií zdravotného znevýhodnenia s najvyšším normatívom, bolo začaté trestné stíhanie za subvenčný podvod.
"Vyšetrovanie nie je ukončené, obvinenie zatiaľ nikomu nebolo vznesené. Po vyhodnotení dôkazov vyšetrovateľ rozhodne, či bude vznesené obvinenie konkrétnym osobám, alebo bude vykonané iné procesné rozhodnutie," dodal Filičko s tým, že trestné stíhanie vo veci predraženého nájomného zatiaľ začaté nebolo.